এসআইআর আতঙ্ক! আত্মহত্যার চেষ্ঠা কোচবিহারের বাসিন্দার

কোচবিহার: এসআইআর আতঙ্কে ভুগছে বঙ্গবাসী। কোথাও আত্মহত্যা আবার কোথাও আত্মহত্যার চেষ্ঠা। গতকালের পর আজ আবারও এই ছবি বাংলার। কোচবিহারের দিনহাটায় এই ঘটনায় ব্যাপক চাঞ্চল্য ছড়িয়েছে।

স্থানীয় সূত্রে জানা গিয়েছে, বুধবার সকালে বিষ খেয়ে আত্মহত্যার চেষ্টা করেন বৃদ্ধ। অসুস্থ হয়ে পড়লে তাঁকে সঙ্গে সঙ্গে দিনহাটা হাসপাতালে নিয়ে যাওয়া হয়। সেখানে অবস্থার অবনতি হলে তাঁকে কোচবিহার এমজেএন হাসপাতালে রেফার করা হয়েছে। সেখানেই তিনি চিকিৎসাধীন রয়েছেন। জানা গিয়েছে, বৃদ্ধের নাম খায়রুল শেখ। বয়স ৬৫ বছর। তিনি কোচবিহার দিনহাটার বুড়িহাট ২ পঞ্চায়েতের জিতপুরের বাসিন্দা।

আরও পড়ুন: বাংলাদেশী তকমা! মৃত্যু হল বাংলার পরিযায়ী শ্রমিকের

পরিবার সূত্রে জানা গিয়েছে, বৃদ্ধের নাম খায়রুল শেখ হলেও, ২০০২ সালের ভোটার তালিকায় খয়রু শেখ নামে তাঁর নাম উঠেছিল। বানানে এই ভুল থাকায় তিনি আতঙ্কিত ছিলেন। এসআইআর ঘোষণা হতেই সেই আতঙ্ক আরও বাড়তে শুরু করে। আশেপাশের লোকজনের থেকে বিভ্রান্তিমূলক কিছু তথ্য পেয়ে ভাবেন, তাঁর নাম ভোটার তালিকা থেকে বাদ যাবে। সেই ভয়ে তিনি আত্মহত্যার চেষ্টা করেন। তাঁকে সঙ্গে সঙ্গে হাসপাতালে নিয়ে যাওয়া হয়। আপাতত তিনি চিকিৎসাধীন রয়েছেন বলে জানা গিয়েছে।

এসআইআর বা বিশেষ নিবিড় সংশোধন প্রক্রিয়া শুরু হতেই রাজনৈতিক বিতর্ক তুঙ্গে। মুখ্যমন্ত্রী মমতা বন্দ্যোপাধ্যায়ও তীব্র প্রতিক্রিয়া দিয়েছেন এই বিষয়ে। গতকালও একই আতঙ্কে একজনের মৃত্যুর ঘটনা রাজ্য রাজনীতিতে তোলপাড় শুরু হয়। একদিন কাটতে না কাটতেই ফের কোচবিহারের ঘটনার ক্রমশ জল গড়াচ্ছে।