হোলির পর রক্তারক্তি! গুলির শব্দে কেঁপে উঠল এলাকা

মালদহ: রঙের উৎসব কাটতে না কাটতেই মালদা ও কোচবিহারে হিংসার আগুন ছড়িয়ে পড়ল। মদ্যপঅবস্থায় বচসা থেকে ধারালো অস্ত্রের হামলা, জমি বিবাদে খুন এবং মদের আসরে গুলিচালনার ঘটনায় আতঙ্কিত এলাকাবাসী। এই ভয়াবহ সংঘর্ষে প্রাণ হারালেন তিনজন, গুরুতর আহত বেশ কয়েকজন। পুলিশ (Police) জানিয়েছে, একাধিক ঘটনায় তদন্ত চলছে, বেশ কয়েকজনকে গ্রেফতারও করা হয়েছে।

মালদার কালিয়াচকে শনিবার রাতে মদ্যপ অবস্থায় গালিগালাজকে কেন্দ্র করে রক্তক্ষয়ী সংঘর্ষ বাধে। স্থানীয় যুবক বিকাশ ঘোষকে (28) ধারালো অস্ত্রের আঘাতে হত্যা করা হয়। আহতদের মধ্যে তিনজনের অবস্থা আশঙ্কাজনক। অন্যদিকে, জমি বিবাদকে কেন্দ্র করে মানিকচকে গ্রাম পঞ্চায়েত সহায়ক কমল মণ্ডলকে কুপিয়ে হত্যা করা হয়।

আরও পড়ুন: ‘বাংলার ক্যাপ্টেন’ বিদায় নিচ্ছেন! ডিওয়াইএফআইয়ের পরবর্তী নেতা কে?

এছাড়া, ইংরেজবাজারে রাস্তার উপর গুলি চালানো হয়, যাতে বিপ্লব ঘোষ (41) আহত হন। পুলিশের তদন্তে জানা গিয়েছে, মদের আসরে বচসা থেকে উত্তম মণ্ডল নামে এক দুষ্কৃতী গুলি চালায়। অপরদিকে, কোচবিহারের দিনহাটায় মদের আসরে বচসায় গুলিবিদ্ধ হয়ে মৃত্যু হয় তপন বর্মনের (32)।

এইসব ঘটনায় এলাকায় চরম উত্তেজনা ছড়িয়েছে। পুলিশ জানিয়েছে, ইতিমধ্যেই বেশ কয়েকজন অভিযুক্তকে গ্রেফতার করা হয়েছে এবং বাকিদের খোঁজ চলছে। এলাকায় অতিরিক্ত পুলিশ বাহিনী মোতায়েন করা হয়েছে।