পরীক্ষা দিতে যাওয়ার আগেই তৃণমূল কংগ্রেসের পঞ্চায়েত সদস্যের হাতে আক্রান্ত পরীক্ষার্থী

কোচবিহার: চলছে মাধ্যমিক পরীক্ষা। আর সেই পরীক্ষা দিতে যাওয়ার আগেই দিনহাটা ১ নং ব্লকের ওকড়াবাড়ি গ্রাম পঞ্চায়েতের কাউরাই গ্রামের তৃণমূল কংগ্রেস পঞ্চায়েত সদস্যের হাতে আক্রান্ত মাধ্যমিক পরীক্ষার্থী।

অভিযোগ, চার দিন আগে পঞ্চায়েত সদস্যের বাড়িতে সাউন্ড সিস্টেম বাজানোর প্রতিবাদ করতে গিয়ে পঞ্চায়েত সদস্যের স্বামীর হাতে আক্রান্ত হতে হয় ওই পরীক্ষার্থীকে। গুরুত্বর আহত অবস্থায় ওই ছাত্রী তসলিমা পারভিন দিনহাটা মহকুমা হাসপাতালে চিকিৎসাধীন।

আরও পড়ুন: প্রয়াগরাজে ফের আগুন! পুড়ে ছাই বেশ কয়েকটি তাঁবু

গতকাল অর্থাৎ সোমবার ছিল মাধ্যমিকের ইতিহাস পরীক্ষা। গুরুত্বর আহত অবস্থায় ওই ছাত্রী হাসপাতালে ভর্তি থাকলেও গতকাল হাসপাতাল থেকে ছুটি নিয়ে পরীক্ষা কেন্দ্রে পরীক্ষা দিতে যায় সে। তবে আজ ভূগোল পরীক্ষার দিন পুনরায় পরীক্ষা কেন্দ্রে পরীক্ষা চলাকালীন সে অসুস্থ হয়ে পড়লে তড়িঘড়ি তাকে নিয়ে আসা হয় হাসপাতালে।

হাসপাতালের বেডে শুয়েই পরীক্ষা দেয় ওই ছাত্রী। ওই মাধ্যমিক পরীক্ষার্থীর বাবা মোন্নাফ খন্দকার অভিযোগ করেন স্থানীয় তৃণমূল কংগ্রেসের পঞ্চায়েত সদস্যের স্বামী এবং তার পরিবারের লোকজন তার মেয়েকে মারধর করেছে এবং তাকেও ক্রমাগত হুমকি দিচ্ছে। তাদের ভয়েই তারা বাড়ি ফিরতে পারছে না। যদিও এই ঘটনায় নিজেদের বিরুদ্ধে ওঠা যাবতীয় অভিযোগ অস্বীকার করেছেন ওকড়াবাড়ি গ্রাম পঞ্চায়েতের কাউরাই গ্রামের তৃণমূল কংগ্রেসের পঞ্চায়েত সদস্য মুর্শিদাবাদ খাতুন এবং তার স্বামী পিংকু খন্দকার।

দেখুন অন্য খবর