মানসিক ভারসাম্যহীন ব্যক্তিকে মারধোর BSF-এর! দিনহাটায় হুলুস্থুল

ওয়েব ডেস্ক: মানসিক ভারসাম্যহীন ব্যক্তিকে মারধরের অভিযোগ বিএসএফের (BSF) বিরুদ্ধে। এর জেরে উত্তেজনা ছড়াল কোচবিহারের (Coochbehar) সীমান্ত লাগোয়া এলাকায়। কোচবিহার জেলার দিনহাটা ২ নম্বর ব্লকের নাজিরহাট ২ নম্বর গ্রাম পঞ্চায়েতের দলবাড়ি এলাকায় বিএসএফ জওয়ানদের বিরুদ্ধে মানসিক ভারসাম্যহীন এক ব্যক্তিকে মারধরের অভিযোগ উঠেছে। স্থানীয় সূত্রে জানা গিয়েছে, শনিবার সকালে প্রায় ১১টা নাগাদ ১৬২ নম্বর বিএসএফ ক্যাম্পের সংলগ্ন সীমান্ত (India-Bangladesh Border) এলাকায় এই ঘটনাটি ঘটে।

অভিযোগ, ওই এলাকার বাসিন্দা শিবু বর্মন প্রতিদিনের মতো ছাগল চরাতে সীমান্তের দিকে যান। সেই সময় বিএসএফ জওয়ানরা তাঁকে সন্দেহজনক মনে করে থামতে বলেন। এরপর কোনও কারণ ছাড়াই শিবুকে মারধর করা হয় বলে অভিযোগ স্থানীয়দের। খবর পেয়ে দ্রুত ঘটনাস্থলে পৌঁছয় নাজিরহাট পুলিশ ফাঁড়ির কর্মীরা। গুরুতর আহত অবস্থায় শিবুকে উদ্ধার করে নিয়ে যাওয়া হয় দিনহাটা মহকুমা হাসপাতালে।

আরও পড়ুন: পাচার চক্র! উত্তরপাড়া থেকে উদ্ধার ২ শিশু, পাকড়াও ‘ডেনটিস্ট’ মহিলা

স্থানীয় বাসিন্দারা জানিয়েছেন, শিবু বর্মন দীর্ঘদিন ধরেই মানসিক ভারসাম্য হারিয়েছেন এবং তিনি প্রতিদিনই একইভাবে গবাদি পশু চরাতে ওই এলাকায় যেতেন। তাঁদের অভিযোগ, বিএসএফ প্রায়ই সাধারণ মানুষদের সন্দেহের চোখে দেখে এবং কোনও কারণ ছাড়াই হেনস্তা করে।

এদিকে, ঘটনার পর বিএসএফ সূত্রে দাবি করা হয়েছে, ওই ব্যক্তি সীমান্তে সন্দেহজনক ভাবে ঘোরাঘুরি করছিলেন, তাই তাঁকে জিজ্ঞাসাবাদের জন্য আটকানো হয়েছিল। যদিও এই বক্তব্যে স্থানীয়রা সন্তুষ্ট নন। তাঁরা ঘটনার পূর্ণাঙ্গ তদন্ত ও দোষীদের শাস্তির দাবি জানিয়েছেন।