আদালতে জেরক্স মেশিন বিকল, ক্ষোভে ফুঁসছেন আইনজীবীরা

কোচবিহার: বিগত কয়েক মাস ধরে বিকল মাথাভাঙ্গা মহকুমা আদালতের একমাত্র জেরক্স মেশিন। একাধিকবার জেলা প্রশাসন ও আদালতের ঊর্ধ্বতন কর্তৃপক্ষকে বিষয়টি জানিয়েও কোনো সুরাহা মেলেনি। প্রশাসনের উদাসীনতার প্রতিবাদে অবশেষে কর্মবিরতির পথে হাঁটলেন মাথাভাঙ্গা মহকুমা আদালতের আইনজীবীরা।

জানা গিয়েছে, আদালতের এই জেরক্স মেশিনটি ২০২৫ সালের আগস্ট মাস থেকেই বিকল হয়ে পড়ে আছে। আদালতের সমস্ত মামলা সংক্রান্ত নথি, কপি, সার্টিফিকেট বা আদেশের প্রতিলিপি নেওয়ার জন্য আদালতের নিজস্ব জেরক্স মেশিনই ব্যবহার করতে হয়। বাইরে থেকে জেরক্স করা আইনত নিষিদ্ধ। ফলে মেশিন নষ্ট থাকায় আদালতের যাবতীয় প্রশাসনিক ও বিচারিক কাজ মারাত্মকভাবে ব্যাহত হচ্ছে। নথি হাতে না পাওয়ায় মামলাকারী ও আইনজীবী উভয়কেই ভোগান্তির শিকার হতে হচ্ছে।

আরও পড়ুন: অঙ্গনওয়াড়ি কেন্দ্রের খাবারে সাপের খোলস, খেয়ে অসুস্থ ৭

আইনজীবী সমিতির পক্ষ থেকে জানানো হয়েছে, বারবার লিখিত ও মৌখিকভাবে বিষয়টি জানানো হলেও প্রশাসনের তরফে কোনো পদক্ষেপ নেওয়া হয়নি। মঙ্গলবার এক জরুরি বৈঠক ডেকে আইনজীবীরা কর্মবিরতির সিদ্ধান্ত নেন। তাঁদের দাবি, অবিলম্বে জেরক্স মেশিনটি মেরামত করা বা নতুন মেশিন স্থাপন করতে হবে।

আইনজীবীদের একাংশের বক্তব্য, “একটি আদালতের স্বাভাবিক কাজ চালাতে প্রাথমিক পরিকাঠামোই যখন ঠিকঠাক নেই, তখন বিচারপ্রার্থীদের ন্যায়বিচার দেওয়া কার্যত অসম্ভব হয়ে পড়ে।” তাঁরা সতর্ক করেছেন, দ্রুত ব্যবস্থা না নেওয়া হলে পরবর্তী পদক্ষেপ হিসেবে বৃহত্তর আন্দোলনে নামবেন।