অনুপ্রবেশ করে লুটপাট, হামলা! বাংলাদেশ সীমান্তে ফের গুরুতর ঘটনা?

ওয়েব ডেস্ক: ফের উত্তপ্ত ভারত-বাংলাদেশ সীমান্ত (India-Bangladesh Border) লাগোয়া এলাকা। এবার কোচবিহারের (Coochbehar) দিনহাটা সীমান্তে ঘটল সংঘর্ষের ঘটনা। স্থানীয়দের অভিযোগ, বাংলাদেশের (Bangladeshi) কিছু দুষ্কৃতী ভারতীয় ভূখণ্ডে প্রবেশ করে চাষের জমিতে লুটপাট চালায়। পাশাপাশি অনুপ্রবেশকারীদের বিরুদ্ধে ভারতীয় কৃষকদের উপর হামলা চালানোর অভিযোগও সামনে এসেছে। আর এই ঘটনায় বিএসএফের (BSF) ভূমিকা নিয়ে তীব্র অসন্তোষ প্রকাশ করেছেন পশ্চিমবঙ্গের মন্ত্রী উদয়ন গুহ।

স্থানীয় সূত্রে খবর, গত ২১ তারিখে দিনহাটা ২ নম্বর ব্লকের নাজিরহাট ২ নম্বর গ্রাম পঞ্চায়েতের নোটাফেলা এলাকায় বিএসএফের ১২ নম্বর গেট দিয়ে কয়েকজন বাংলাদেশি নাগরিক ভারতে প্রবেশ করে মাঠ থেকে আলুর বস্তা লুট করে নিয়ে যায়। কৃষকরা এর প্রতিবাদ করলে, ফের তারা দলবদ্ধভাবে সীমান্ত পেরিয়ে এসে জমিতে ব্যবহৃত বৈদ্যুতিক পাম্পে আগুন লাগিয়ে দেয়। শুধু তাই নয়, স্থানীয় কৃষকদের ওপর হামলা চালিয়ে কান্দুরা বর্মন নামে এক ব্যক্তিকে তুলে নিয়ে যাওয়ার চেষ্টা করে। তবে গ্রামবাসীদের সংঘবদ্ধ প্রতিরোধের মুখে তারা পালিয়ে যেতে বাধ্য হয়।

আরও পড়ুন: পেট্রোল ঢেলে ভাইকে পুড়িয়ে মারার চেষ্টা! বাঁকুড়ায় হুলুস্থুল কাণ্ড

এই ঘটনার পর ক্ষুব্ধ গ্রামবাসীরা বিএসএফ-কে বিষয়টি জানান। কিন্তু অভিযোগ, ১৬২ নম্বর বিএসএফ ব্যাটালিয়ন কোনও পদক্ষেপ নেয়নি। পরবর্তীতে স্থানীয় বাসিন্দারা মন্ত্রী উদয়ন গুহকে বিষয়টি জানান। মন্ত্রী দ্রুত প্রশাসনিক পদক্ষেপ নেওয়ার নির্দেশ দেন এবং সোশ্যাল মিডিয়ায় বিএসএফের ভূমিকা নিয়ে কড়া সমালোচনা করেন।

এরপর, দিনহাটা ২ নম্বর ব্লক প্রশাসনের উদ্যোগে সীমান্তবর্তী এলাকায় বৈঠকের আয়োজন করা হয়। বৈঠকে উপস্থিত ছিলেন মহকুমা পুলিশ আধিকারিক ধীমান মিত্র, দিনহাটা ২ নম্বর ব্লকের প্রশাসনিক আধিকারিক নীতিশ তামাং, বিএসএফের ঊর্ধ্বতন কর্মকর্তারা এবং স্থানীয় জনপ্রতিনিধিরা। বৈঠকের পর মহকুমা পুলিশ আধিকারিক ধীমান মিত্র জানান, স্থানীয়দের কাছ থেকে দুষ্কৃতীদের নাম সংগ্রহ করে বিএসএফের মাধ্যমে বিজিবি-কে জানানো হয়েছে।