“বিজেপির নেতারা বানের জলে ভেসে যাবে,” হুঙ্কার অভিষেকের

ওয়েব ডেস্ক: কোচবিহারের (Coochbehar) সভা থেকে একের পর এক ইস্যু তুলে ধরে বিজেপিকে (BJP) তুলোধনা করলেন সর্বভারতীয় তৃণমূল কংগ্রেসের (AITC) সভাপতি অভিষেক বন্দ্যোপাধ্যায় (Abhishek Banerjee)। আসন্ন বিধানসভা নির্বাচনে বাংলায় তৃণমূলের জয়ের বার্তা দিলেন তিনি। কোচবিহারে পদ্ম শিবিরকে ৯-০ করার হুঁশিয়ারিও দিলেন তিনি। পাশাপাশি আগামী দিনে দিল্লি দখলের হুঙ্কারও দিলেন অভিষেক।

এদিক কোচবিহারের সভা থেকে অভিষেক বন্দ্যোপাধ্যায় বলেন, “আমি কথা দিচ্ছই তৃণমূল দিল্লি যাবে। আজ মাঠে যা লোক হয়েছে, দিল্লির নেতাদের বলব, খালি ছবি সংবাদমাধ্যমে দেখবেন। রাতের ঘুম চলে যাবে।” এর পরেই তিনি হুঙ্কার দিয়ে বলেন, “এক-তৃতীয়াংশ মানুষ দিল্লি যদি যায়, বিজেপির নেতারা বানের জলে ভেসে যাবে।”

আরও পড়ুন: শিল্পায়নে বাধা দেওয়া সিঙ্গুরে কী শোনাবেন প্রধানমন্ত্রী?

এদিন সভামঞ্চ থেকে কেন্দ্র সরকারকেও কটাক্ষ করেন তিনি। প্রধানমন্ত্রী ও স্বরাষ্ট্রমন্ত্রীর নাম ধরে অভিষেক এদিন বলেন, “নরেন্দ্র মোদি, অমিত শাহের সরকার শুধু আমাদের জল, কল, রাস্তার টাকা কেড়ে নেয়নি, আমাদের ভোটাধিকার কেড়ে নিতে চেয়েছে।” এরপর রীতিমতো হুঙ্কারের সুরে তৃণমূল নেতা বলেন, “আগামীর লড়াই এঁদের বিসর্জন দেওয়ার লড়াই।”

এদিন অভিষেক আরও বলেন, “বাংলার মানুষ জবাব দেবে। চতুর্থবার মা-মাটি-মানুষের সরকার হবে। তাতে কোচবিহারের অবদান যাতে অন্যতম হয়, কোচবিহার যাতে দক্ষিণ ২৪ পরগনা, বা হুগলি, বর্ধমানের মতো দৃষ্টান্ত স্থাপন করে, আপনাদের নিশ্চিত করতে হবে।”